Narodna skupština
20020717

Rešeno je Šandore. Dame i gospodo narodni poslanici, poslanici vlasti,parlamentarne većine, zajedno sa predsednikom Vlade i njegovim ministrima, danas se posle dve godine zaklinju da će se boriti protiv kriminala i tom svojom zakletvom obrazlažu ova dva mala zakončića, koji ništa u principu ne znače. Mi od vas očekujemo dela, a ne reči. (glasovi-auuu) Ne da napadate opoziciju ili Srpsku radikalnu stranku da smo vam mi glavni krivci što ne možete ništa da u radite, nego pokažite tu vašu sposobnost. (Glasovi-imunitet ...) Šta? Reč je o imunitetu? Nisam dobro čuo. (glasovi - nemoj da polemišeš) Ja sam imun i na vaše rafale, bar se to dosad pokazalo, a videćemo ubuduće. Ali, nije reč o tome, nego o vama i vašoj sposobnosti, odnosno nesposobnosti. Dajte, razjasnite bar jedno spektakularno ubistvo. Dajte. Jagodina je tako mali grad da se na prste mogu prebrojati i moguće ubice Milana Pantića. To je prvi novinar koji je ubijen kao novinar, samo zbog novinarstva. Ni u kakav kriminal nije umešan čovek, zaklinju mi se građani Jagodine. Isključivo zbog novinarstva je ubijen. Dajte nekog pomaka tu.